Diari Oficial de la Generalitat Valenciana


Sumari del DOGV 4289, del 10-07-2002 (2002/7506)

ORDE de 2 de juliol de 2002, de la Conselleria d'Obres Públiques, Urbanisme i Transports, per la qual s'establix el programa per al 2002 de compensacions econòmiques per a les línies regulars de dèbil trànsit de transport públic de viatgers per carretera, que discorren íntegrament per les àrees rurals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4289

Data del DOGV
:   10-07-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/7506


Data del document
:   02-07-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * suport econòmic
    * regió rural
    * ajuda pública
    * transport de viatgers
    * empresa de transport
    * línia de transport

ORDE de 2 de juliol de 2002, de la Conselleria d'Obres Públiques, Urbanisme i Transports, per la qual s'establix el programa per al 2002 de compensacions econòmiques per a les línies regulars de dèbil trànsit de transport públic de viatgers per carretera, que discorren íntegrament per les àrees rurals de la Comunitat Valenciana. [2002/M7506]
  
La Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), preveu en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels servicis de transport públic, en les quals concórreguen circumstàncies econòmiques o socials que originen la falta de rendibilitat.
  
En exercici d'esta facultat, la Conselleria d'Obres Públiques, Urbanisme i Transports va dictar l'Orde de 10 de juliol de 1993 (DOGV de 2 d'agost de 1993), per la qual regula la qualificació i el règim de les línies regulars de dèbil trànsit de transport públic de viatgers per carretera, que discorren íntegrament per les àrees rurals de la Comunitat Valenciana. Des d'aquell moment s'ha desenvolupat el programa de compensacions econòmiques a les línies de dèbil trànsit, de manera ininterrompuda.
  
L'aplicació del règim de compensacions econòmiques a les línies de dèbil trànsit ha permés millorar l'accessibilitat en transport públic de les zones de la Comunitat Valenciana, i se satisfan plenament els objectius perseguits per l'administració. S'han mantingut així uns servicis mínims de transport en àrees poc poblades que podrien haver quedat sense estes prestacions en un règim concessional genèric.
  
Atés que els efectes aconseguits justifiquen la pròrroga del programa durant el present exercici, d'acord amb el que preveu el paràgraf segon de l'article 4 de l'Orde de 19 de juliol de 1993, ja que hi ha disponibilitat pressupostària, i fent ús de les atribucions que em conferix l'article 35 e) de la Llei de Govern Valencià, i l'article 7 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1
  
Es prorroga durant l'exercici de 2002 el programa de compensacions econòmiques a les línies o als trams de línies de dèbil trànsit, establit en l'Orde de 19 de juliol de 1993, de la Conselleria d'Obres Públiques, Urbanisme i Transports.
  
Article 2
  
L'import global de les ajudes incloses en l'indicat programa és de quatre-cents setanta-quatre mil huit-cents euros, que es finançaran a càrrec de la línia pressupostària T0913000, Transport de viatgers de dèbil trànsit, del programa 513.30, d'Ordenació i Coordinació del Transport Terrestre, i es podran incrementar si els recursos que aporten les altres administracions excedixen dels prevists en el pressupost de la Generalitat.
  
Article 3
  
Es consideraran línies o trams de línies de dèbil trànsit, a l'efecte del que disposa l'article 19.4 de la Llei 6/1987, de 30 de juliol, d'Ordenació dels Transports Terrestres, i en l'article 88.3 del seu Reglament, aquelles en què concórreguen les circumstàncies establides en l'article 1 de l'Orde de 19 de juliol de 1993, i que, segons els estudis a què es referix l'article 2, van ser declarades com a tals per Resolució de 10 de juliol de 2001, i mantinguen en l'actualitat les seues condicions de prestació del servici.
  
A més d'estes, i sempre que hi haja disponibilitat pressupostària, es podran declarar com a tals unes altres línies o uns trams de línies que complisquen les circumstàncies del referit article primer i que complementàriament reunisquen les condicions següents:
  
- Que milloren l'accessibilitat, amb connexió dels nuclis de població amb les seues capçaleres comarcals.
  
- Que no realitzen més de dos expedicions d'anada i tornada diària a la capçalera comarcal de l'àrea els servicis mínims de transport de la qual es tracta de consolidar.
  
Article 4
  
De conformitat amb el que disposa l'article 2 de l'Orde de 19 de juliol de 1993, d'esta Conselleria, la qualificació de línies regulars com de dèbil trànsit es pot efectuar d'ofici o a instància de part.
  
A) Per a la qualificació a instància de part, els titulars de les respectives concessions podran presentar les sol·licituds en el termini de 20 dies naturals comptadors a partir de la publicació de la present orde. Les sol·licituds, dirigides a la Direcció General de Transports de la Conselleria d'Obres Públiques, Urbanisme i Transports, es presentaran en la seua seu situada a l'avinguda de Blasco Ibáñez, número 50, de València, o en qualsevol dels servicis territorials de les tres províncies, directament o per qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds s'hauran d'acompanyar de la documentació acreditativa de la concurrència de les circumstàncies previstes en l'article 1 de l'Orde de 19 de juliol de 1993 i dels documents que s'especifiquen a continuació:
  
1. Documents acreditatius de trobar-se al corrent en el compliment de les obligacions tributàries i de Seguretat Social:
  
- Certificat expedit per l'òrgan estatal competent de l'administració tributària.
  
- Certificat expedit per l'òrgan competent de la Seguretat Social.
  
- Certificat expedit per l'òrgan competent de la Conselleria d'Economia i Hisenda de la Generalitat Valenciana, o de l'òrgan competent de la corresponent comunitat autònoma.
  
Els referits certificats hauran de ser positius o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de la seua expedició; no obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
  
No obstant això, quan l'empresa no estiga obligada a presentar les declaracions o els documents relatius a obligacions tributàries i de Seguretat Social, s'acreditarà esta circumstància per mitjà de declaració responsable.
  
- Alta i últim rebut de l'impost d'activitats econòmiques.
  
2. Còpia del CIF de l'empresa o, si és procedent, del NIF.
  
3. Dades de domiciliació bancària.
  
4. Poders de representació de la persona que represente l'empresa interessada.
  
5. Dades mensuals relatives a expedicions, viatgers, quilòmetres recorreguts i recaptació (sense IVA) corresponents al 2001 de totes les línies de la concessió, en el cas que no es troben en poder de la Direcció General de Transports.
  
Els documents sol·licitats han de ser originals, o, si no n'hi ha, estar degudament compulsats.
  
Transcorreguts sis mesos des de la presentació de la sol·licitud, sense que haja recaigut resolució expressa, es podrà entendre que és desestimatòria de la petició formulada.
  
B) Per a la qualificació d'ofici, els titulars de les línies qualificades de dèbil trànsit per Resolució de la Direcció General de Transports de 12 d'abril de 2001, hauran de presentar, en el mateix termini especificat en l'apartat A), la documentació relacionada en els punts 1, 2, 3, 4 i 5.
  
Article 5
  
Els beneficiaris de la subvenció tindran l'obligació següent:
  
- Acreditar la realització de l'activitat que fonamenta la concessió de l'ajuda.
  
- Facilitar qualsevol document o dada que la Direcció General de Transports considere necessari per a un coneixement exhaustiu del compliment dels fins prevists en l'orde per les empreses beneficiàries de les ajudes.
  
- Sotmetre's a qualsevol actuació de control financer que corresponga a la Intervenció General de la Generalitat Valenciana en relació amb les ajudes o subvencions, per a la mateixa finalitat, procedents de qualsevol administració o entitat pública.
  
Article 6
  
La justificació del compliment de la finalitat (núm. expedicions i km recorreguts) per a la qual es concedisca l'ajuda econòmica s'efectuarà d'acord amb el que establix l'article 5 de l'Orde de 19 de juliol de 1993, dins del mes següent a l'acabament del primer semestre natural. En el cas del segon semestre natural, la justificació de les mensualitats de juliol a desembre s'haurà de presentar abans del dia 7 de desembre, i s'admetrà una dada estimativa per a la resta de dies d'este últim mes de l'any.
  
L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent.
  
Article 7
  
El contingut de la present orde serà d'aplicació a aquells servicis inclosos en concessions de titularitat autonòmica que discórreguen íntegrament a la Comunitat Valenciana i complisquen el que establix la present orde.
  
Article 8
  
La Direcció General de Transports podrà comprovar, pels mitjans que estime més adequats, el compliment de les obligacions inherents a l'atorgament de les ajudes. L'incompliment d'estes donarà lloc a la revocació de les subvencions i a la devolució de les quanties atorgades, que meritaran els corresponents interessos de demora.
  
Article 9
  
El director general de Transports, per delegació del conseller d'Obres Públiques, Urbanisme i Transports que per mitjà de la present orde se li conferix, formalitzarà els oportuns acords singularitzats amb les empreses de transport regular de viatgers prestatàries de les línies de dèbil trànsit, en els quals s'establiran les condicions d'explotació d'estes i les ajudes corresponents, a proposta d'un òrgan col·legiat integrat pel cap del Servici de Planificació de la Direcció General de Transports, el cap del Servici d'Administració del Transport i el cap de Secció d'Ordenació del Transport per carretera.
  
Disposició addicional
  
Les ajudes previstes en esta orde podran ser aplicables i tindre efecte per a servicis de transport realitzats en les línies qualificades, a partir del dia 1 de gener de 2002.
  
Disposició final
  
1. Es faculta la Direcció General de Transports per a dictar les disposicions i adoptar les mesures que considere oportunes per al desenvolupament, la interpretació i l'aplicació de la present orde.
  
2. La present disposició entrarà en vigor el sendemà de la seua publicació en el Diari Oficial de la Generalitat Valenciana.